Antillerstrømmen
Store norske leksikon,Geografi,Verdens geografi,Verdenshavene,Havstrømmer
Antillerstrømmen er en havstrøm i Atlanterhavet som følger nordkysten av De store Antiller nordvestover. Strømmen bidrar til storstilt havsirkulasjon i Atlanterhavet og er med på å utgjøre den ytterste grensen av Den nordatlantiske gyre.
Strømmen fremkommer når Den nordlige ekvatorialstrøm når Antillene, her snur den nordvestover og blir Antillerstrømmen. Strømmen følger så østkysten av De store Antiller til den når Bahamas, hvor den forener seg med den betraktelig mer mektige Floridastrømmen og danner Golfstrømmen.Antillerstrømmen er en svak havstrøm relativt til andre vestlige grensestrømmer, det vil si strømmer som følger vestkysten av et havbasseng. I gjennomsnitt transporterer strømmen en vannmengde på omtrent fem millioner kubikkmeter per sekund ned til rundt 800 meters dyp. I dypet går det en motstrøm sørover som transporterer opptil tre ganger så mye som Antillerstrømmen gjør over. Les mer i Store norske leksikon havstrøm Atlanterhavet Golfstrømmen